               AN COIMISIÚN EORPACH
            An Bhruiséil,4.8.2020
            COM(2020) 353 final
            2020/0162(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Chomhairle Idirnáisiúnta Grán i dtaobh aontachas na Ríochta Aontaithe leis an gCoinbhinsiún Trádála Gráin, 1995

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena leagtar síos an seasamh a ghlacfar thar ceann an Aontais sa Chomhairle Idirnáisiúnta Grán i dtaca le haontachas na Ríochta Aontaithe leis an gCoinbhinsiún Trádála Gráin, 1995.

               2.Comhthéacs an togra

               2.1.An Coinbhinsiún Trádála Gráin, 1995

               Tá sé mar aidhm ag an gCoinbhinsiún Trádála Gráin, 1995 (“an Coinbhinsiún”) an comhar idirnáisiúnta i dtaobh gach gné den trádáil i ngrán a fheabhsú, méadú ar an trádáil idirnáisiúnta i ngrán a chur chun cinn, agus an sreabhadh is saoire agus is féidir a aimsiú le haghaidh trádáil sna hearraí sin. Ina theannta sin, tá sé beartaithe ag an gCoinbhinsiún cur le cobhsaíocht margaí idirnáisiúnta gráin a oiread agus is féidir ar mhaithe le gach ball, cur le slándáil dhomhanda bia, agus fóram a chur ar fáil chun faisnéis a mhalartú agus chun imní na mball maidir le trádáil i ngrán a phlé.

               Tháinig an Coinbhinsiún i bhfeidhm an 1 Iúil 1995.

               Tá an tAontas ina pháirtí sa Choinbhinsiún
                  1
               .

               2.2.An Chomhairle Idirnáisiúnta Grán

               Eagraíocht idir-rialtasach atá lonnaithe i Londain is ea an Chomhairle Idirnáisiúnta Grán (“IGC”), eagraíocht lena ndéantar an Coinbhinsiún a riar agus lena ndéantar iarracht na cuspóirí a leagtar síos le hAirteagal 1 den Choinbhinsiún a chomhlíonadh. Go háirithe, tá sé mar aidhm ag an gComhairle Idirnáisiúnta Grán na nithe seo a leanas a dhéanamh:

               (a)an comhar idirnáisiúnta a chur chun cinn i ngach gné den trádáil i ngrán;

               (b)forbairt, oscailteacht agus cothroime na trádála idirnáisiúnta in earnáil an ghráin a chur chun cinn;

               (c)cur le cobhsaíocht an mhargaidh idirnáisiúnta gráin, le slándáil dhomhanda bia, agus le forbairt tíortha a bhfuil a ngeilleagar ag brath ar dhíolachán tráchtála gráin.

               Déantar iarracht na cuspóirí sin a bhaint amach trí fheabhas a chur ar thrédhearcacht an mhargaidh, agus é sin a dhéanamh trí fhaisnéis a roinnt agus anailísiú agus comhairliúchán a dhéanamh maidir le forbairtí margaidh agus beartais.

               Tá 29 mball sa Chomhairle Idirnáisiúnta Grán faoi láthair, ina measc cuid mhór de na táirgeoirí agus na hallmhaireoirí gráin is mó ar domhan. Lasmuigh den Aontas, is iad an Airgintín, an Astráil, Ceanada, an Éigipt, an India, an Rúis, an tSeapáin, Stáit Aontaithe Mheiriceá agus an Úcráin a cuid ball, agus eile. Ba í Poblacht na Seirbia, atá ina ball ón 1 Aibreán 2020, an tír dheireanach a ghlac páirt san eagraíocht. Ní baill iad an Bhrasaíl ná an tSín, áfach.

               Tá 2 000 vóta san iomlán ag 29 mball na Comhairle Idirnáisiúnta Grán.

               Le haghaidh nósanna imeachta buiséadacha (féach Airteagal 11 den Choinbhinsiún), i.e. chun ranníocaíochtaí bliantúla airgeadais na mball a shocrú, tá 372 vóta ag an Aontas le haghaidh 2019/20
                  2
               .

               Le haghaidh na cinnteoireachta, i.e. nuair a bhíonn vótáil ann (féach Airteagal 12 den Choinbhinsiún), dáiltear 1 000 vóta ar na 11 bhall is onnmhairithe (an tAontas, le 245 vóta, ina measc) agus 1 000 vóta ar na 18 mball is allmhairithe. Ní mór a chur i dtábhacht go bhfeidhmíonn an Chomhairle Idirnáisiúnta Grán, i bprionsabal, ar bhonn an chomhdhearcaidh agus gur annamh ann don vótáil iarbhír.

               Ag cruinnithe na Comhairle Idirnáisiúnta Grán déanann an Coimisiún ionadaíocht thar ceann an Aontais, de bhua Airteagal 17 den Chonradh ar an Aontas Eorpach. Is féidir leis na Ballstáit freastal ar chruinnithe den Chomhairle Idirnáisiúnta Grán, agus ar Sheisiúin den Chomhairle go háirithe.

               2.3.An gníomh atá beartaithe ag an gComhairle Idirnáisiúnta Grán

               An 9 Aibreán 2020, rinne an Ríocht Aontaithe
                  3
                iarratas foirmiúil ar aontachas leis an gCoinbhinsiún. An 14 Aibreán 2020, chuir Rúnaíocht na Comhairle Idirnáisiúnta Grán a cuid ball ar an eolas faoi iarratas na Ríochta Aontaithe. Rinne an Ríocht Aontaithe iarratas ar bhallraíocht den Chomhairle Idirnáisiúnta Grán amhail ón 1 Eanáir 2021, i.e. tar éis dhul in éag na hidirthréimhse tar éis tharraingt siar na Ríochta Aontaithe as an Aontas Eorpach.

               De réir Airteagal 27(2) den Choinbhinsiún, is féidir le Rialtas na Stát uile iarratas a dhéanamh ar aontachas ar na coinníollacha sin, faoi mar is iomchuí leis an gComhairle. I gcomhréir le Riail 33(d) de na Rialacha Nós Imeachta faoin gCoinbhinsiún Trádála Gráin (“na Rialacha Nós Imeachta”), déanann an Coiste Riaracháin iarratais ar aontachas a mheasúnú agus a mholadh don Chomhairle faoi Airteagal 27(2).

               Chun críocha Airteagal 11 den Choinbhinsiún (i.e. ranníocaíocht bhliantúil airgeadais na mball), déantar vótaí na tíre aontachais a chinneadh de réir na comhréire idir trádáil chomhiomlán na tíre aontachais i ngrán agus trádáil chomhiomlán bhallstáit uile na Comhairle Idirnáisiúnta Grán i ngrán, agus é sin a dhéanamh i gcomhréir le Riail 33(b) de na Rialacha Nós Imeachta.

               Faoi Airteagal 12(1) den Choinbhinsiún, chun críocha an Choinbhinsiúin ní mór don Chomhairle a dhéanamh amach cé na baill a bheidh ina mbaill is onnmhairithe agus cé na baill a bheidh ina mbaill is allmhairithe, agus gréasáin trádála gráin agus tuairimí na mball sin á gcur san áireamh aici. Beidh ar an gComhairle a gcearta vótála a chinneadh freisin, i gcomhréir le míreanna 2 agus 3 den fhoráil chéanna.

               Cuireadh tús leis an bplé faoi iarratas na Ríochta Aontaithe i gCoiste Riaracháin na Comhairle Idirnáisiúnta Grán an 11 Bealtaine 2020 agus leanadh den phlé sin ag an 51ú Seisiún den Chomhairle de chuid na Comhairle Idirnáisiúnta Grán an 8 Meitheamh 2020 (trí bhíthin físchomhdhála). Ag an Seisiún sin, chomhaontaigh an Chomhairle gur cheart an cinneadh foirmiúil faoi iarratas na Ríochta Aontaithe a dhéanamh trí nós imeachta i scríbhinn (postbhallóid), agus gur cheart do bhaill na Comhairle Idirnáisiúnta Grán a gcuid barúlacha a sheoladh chuig an Rúnaíocht faoin 30 Deireadh Fómhair 2020. Ar choinníoll nach gcuirfear aon agóid i scríbhinn chuig Rúnaíocht na Comhairle Idirnáisiúnta Grán faoin 30 Deireadh Fómhair 2020, glacfar leis go ndearnadh ballraíocht na Ríochta Aontaithe sa Chomhairle Idirnáisiúnta Grán a fhormheas le héifeacht ón 1 Eanáir 2021.

               Cé nach leagtar síos rialacha sonracha maidir le nós imeachta na postbhallóide (ná leis an nós imeachta i scríbhinn) sa Choinbhinsiún, ní iarrtar le hAirteagal 14 den Choinbhinsiún, lena mbaineann “cinntí na Comhairle”, go ndéanfaí cinntí mar sin ag Seisiún den Chomhairle.

               An Comhaontú um Tharraingt Siar

               I gcomhréir le hAirteagal  129(2) den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach
                  4
                (“an Comhaontú um Tharraingt Siar”), le linn na hidirthréimhse leanfaidh an tAontas d'ionadaíocht a dhéanamh thar ceann na Ríochta Aontaithe in obair aon chomhlachtaí arna mbunú le comhaontuithe idirnáisiúnta arna dtabhairt i gcrích ag an Aontas. Le linn na hidirthréimhse ba cheart don Ríocht Aontaithe staonadh ó aon ghníomhaíocht nó tionscnamh ar dócha go ndéanfadh sé dochar do leas an Aontais. De réir mar a leagtar síos le hAirteagal 129(4) den Chomhaontú um Tharraingt Siar, áfach, féadfaidh an Ríocht Aontaithe comhaontuithe idirnáisiúnta, arna ndéanamh ina cáil féin i réimsí ina bhfuil inniúlacht eisiach ag an Aontas, a chaibidliú, a shíniú agus a dhaingniú, ar choinníoll nach dtiocfaidh na comhaontuithe sin i bhfeidhm ná nach mbeidh feidhm acu le linn na hidirthréimhse.

               3.An seasamh atá le glacadh thar ceann an Aontais

                  Thug an tAontas an Coinbhinsiún Trádála Gráin, 1995 i gcrích le Cinneadh 96/88/CE
                     5
                   ón gComhairle go dtí an 30 Meitheamh 1998. Gach uair, cuirtear síneadh dhá bhliain ar a mhéad leis an gCoinbhinsiún i gcomhréir le hAirteagal 33 den Choinbhinsiún. Cuireadh síneadh leis go deireanach le Cinneadh ón gComhairle Idirnáisiúnta Grán i mí an Mheithimh 2019 agus beidh sé i bhfeidhm go dtí an 30 Meitheamh 2021
                     6
                  .

                  Ba bhall gníomhach den Chomhairle Idirnáisiúnta Grán é an tAontas riamh agus thacaigh sé le forleathnú na heagraíochta.

                  Táirgeoir tábhachtach táirgí talmhaíochta, lena n‑áirítear na cineálacha gráin arb iad na príomhbharra a chumhdaíonn an Chomhairle Idirnáisiúnta Grán, is ea an Ríocht Aontaithe. Fad a bhí sí ina ball den Aontas bhí trádáil nach beag i gcineálacha éagsúla gráin ag an Ríocht Aontaithe le baill eile de chuid an Aontais.

                  Le linn na hidirthréimhse tar éis tharraingt siar na Ríochta Aontaithe as an Aontas, leanfaidh an Ríocht Aontaithe de bheith faoi cheangal ag comhaontuithe idirnáisiúnta an Aontais agus leanfaidh an tAontas d'ionadaíocht a dhéanamh ar an Ríocht Aontaithe sa Chomhairle Idirnáisiúnta Grán.

                  I gcomhréir le hAirteagal 21(5) den Choinbhinsiún, beidh ranníocaíochtaí airgeadais bliantúla na mball iníoctha go díreach tar éis measúnú. Dá bhrí sin, íocann an tAontas a ranníocaíochtaí bliantúla leis an gComhairle Idirnáisiúnta Grán le linn mhí Iúil/Lúnasa, ranníocaíochtaí le haghaidh na bliana airgeadais lena mbaineann ina hiomláine agus a mhaireann ó mhí Iúil go dtí mí an Mheithimh an bhliain dá éis sin. Íocfar ranníocaíocht an Aontais le haghaidh 2020/21 as buiséad an Aontais le haghaidh 2020, buiséad ina ndéanann an Ríocht Aontaithe ranníocaíocht freisin.

                  Dá bhrí sin, maidir leis an mbliain iomlán airgeadais 2020/21, cumhdófar an Ríocht Aontaithe freisin le ranníocaíocht an Aontais leis an gComhairle Idirnáisiúnta Grán.

                  Is é is aidhm don togra seo seasamh an Aontais sa Chomhairle Idirnáisiúnta Grán a leagan síos maidir le haontachas na Ríochta Aontaithe leis an gCoinbhinsiún amhail ón 1 Eanáir 2021.

                  Ós rud é go bhfuil an nós imeachta aontachais de bhun fhorálacha an Choinbhinsiúin faoi réir cinneadh ón gComhairle Idirnáisiúnta Grán leagfar síos seasamh an Aontais ar bhonn Airteagal 218(9) de CFAE.

               4.Bunús dlí

               4.1.Bunús dlí nós imeachta

               4.1.1.Na prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagfar síos “na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.”

               Áirítear ar na “gníomhartha a bhfuil éifeachtaí dlíthiúla leo” gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist.

               4.1.2.Feidhm maidir leis an gcás seo

               Beidh forleathnú ar bhallraíocht na Comhairle Idirnáisiúnta Grán mar éifeacht ag an ngníomh atá beartaithe ag an gComhairle Idirnáisiúnta Grán. Tá éifeachtaí dlíthiúla ag an ngníomh atá beartaithe ag an gComhairle Idirnáisiúnta Grán óir leagfar síos coinníollacha an aontachais sin leis, go háirithe toisc go ndéanfaidh sé difear don chothromaíocht chinnteoireachta laistigh den Chomhairle Idirnáisiúnta Grán, a bhfuil tromlach a cuid ball is onnmhairithe agus a cuid ball is allmhairithe ag teastáil le haghaidh a cuid cinntí, cinntí a mbíonn ina gceangal ar a cuid ball, mar a chuirtear in iúl in Airteagal 14 den Choinbhinsiún. Déanfar difear do ranníocaíochtaí airgeadais ar leith na bPáirtithe freisin. Ní mór mar sin seasamh an Aontais a leagan síos.

               Leis an ngníomh atá beartaithe ní fhorlíontar ná ní leasaítear creat institiúideach an Chomhaontaithe.

               Dá bhrí sin, is é Airteagal 218(9) de CFAE an bunús dlí nós imeachta maidir leis an gcinneadh atá beartaithe.

               4.2.Bunús dlí substainteach

               4.2.1.Na prionsabail

               An bunús dlí substainteach atá le cinneadh faoi Airteagal 218(9) de CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm leis an ngníomh atá beartaithe nó má tá dhá chuid de ann agus más féidir ceann de na haidhmeanna nó de na codanna sin a shainaithint mar phríomhaidhm nó príomhchuid agus an ceann eile mar aidhm theagmhasach nó cuid theagmhasach, ní mór an cinneadh faoi Airteagal 218(9) de CFAE a bhunú ar bhunús dlí substainteach aonair, is é sin an bunús dlí a éilítear faoin bpríomhaidhm nó faoin bpríomhchuid.

               4.2.2.Feidhm maidir leis an gcás seo

               Is le trádáil i dtáirgí talmhaíochta a bhaineann príomhchuspóir agus príomhábhar an ghnímh atá beartaithe.

               Dá bhrí sin, is í an chéad fhomhír d'Airteagal 207(4) de CFAE an bunús dlí substainteach atá leis an gcinneadh atá beartaithe.

               4.3.Conclúid

               Ba cheart an chéad fhomhír d'Airteagal 207(4) de CFAE, i gcomhar le hAirteagal 218(9) de CFAE, a bheith ina bunús dlí maidir leis an gcinneadh atá beartaithe.

               2020/0162 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh sa Chomhairle Idirnáisiúnta Grán i dtaobh aontachas na Ríochta Aontaithe leis an gCoinbhinsiún Trádála Gráin, 1995

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d'Airteagal 207(4), i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Thug an tAontas an Coinbhinsiún Trádála Gráin, 1995 (“an Coinbhinsiún”), a tháinig i bhfeidhm an 1 Iúil 1995, i gcrích trí bhíthin Chinneadh 96/88/CE
                  7
                ón gComhairle. Tugadh an Coinbhinsiún i gcrích le haghaidh tréimhse trí bliana i dtús báire.

               (2)De bhun Airteagal 33 den Choinbhinsiún, féadfaidh an Chomhairle Idirnáisiúnta Grán síneadh a chur leis an gCoinbhinsiún le haghaidh tréimhsí comhleanúnacha nach rachaidh thar dhá bhliain gach uair. Ó tugadh an Coinbhinsiún i gcrích, cuireadh síneadh leis go tráthrialta ar feadh tréimhsí breise dhá bhliain. Cuireadh síneadh leis an gCoinbhinsiún go deireanach le Cinneadh ón gComhairle Idirnáisiúnta Grán an 10 Meitheamh 2019
                  8
                agus beidh sé i bhfeidhm go dtí an 30 Meitheamh 2021.

               (3)De bhun Airteagal 27(2) den Choinbhinsiún, is féidir le Rialtas na Stát uile cur isteach ar aontachas ar na coinníollacha sin, faoi mar is iomchuí leis an gComhairle Idirnáisiúnta Grán.

               (4)An 9 Aibreán 2020, rinne an Ríocht Aontaithe iarratas foirmiúil ar aontachas leis an gCoinbhinsiún amhail ón 1 Eanáir 2021.

               (5)Táirgeoir mór grán, eorna agus cruithneacht go háirithe, is ea an Ríocht Aontaithe. Má dhéantar iarratas na Ríochta Aontaithe ar aontachas leis an gCoinbhinsiún a fhormheas, agus má bhíonn sí rannpháirteach sa Chomhairle dá thoradh sin, beidh an Ríocht Aontaithe ina ball is allmhairí i gcomhréir le hAirteagal 12 den Choinbhinsiún. Ós ball is onnmhairí é an tAontas, ní bheidh tionchar ag aontachas na Ríochta Aontaithe ar líon na vótaí a leithdháilfear ar an Aontas chun críocha vótála faoi Airteagal 12 den Choinbhinsiún. Amhail ón mbliain airgeadais 2021/22, áfach, de bharr aontachas na Ríochta Aontaithe laghdófar ar líon na vótaí a leithdháilfear ar an Aontas faoi Airteagal 11 den Choinbhinsiún, airteagal a úsáidtear chun ranníocaíochtaí airgeadais na mball a chinneadh.

               (6)Is iomchuí an seasamh atá le glacadh thar ceann an Aontais sa Chomhairle Idirnáisiúnta Grán a leagan síos agus aontachas na Ríochta Aontaithe leis an gCoinbhinsiún a fhormheas ar bhonn na gcoinníollacha lena bhfuiltear ag súil agus a shonraítear sa Ráiteas Airgeadais atá i gceangal leis an gCinneadh seo, ar choinníoll nach dtiocfaidh an t‑aontachas i bhfeidhm ná nach gcuirfear an Coinbhinsiún i bhfeidhm go sealadach i leith na Ríochta Aontaithe roimh dheireadh na hidirthréimhse dá dtagraítear in Airteagal 126 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach,

               TAR ÉIS AN CINNEADH SEO A GHLACADH:

               Airteagal 1

               Is é an seasamh atá le glacadh thar ceann an Aontais sa Chomhairle Idirnáisiúnta Grán, aontachas na Ríochta Aontaithe leis an gCoinbhinsiún Trádála Gráin, 1995, a fhormheas ar bhonn na gcoinníollacha lena bhfuiltear ag súil agus a shonraítear sa Ráiteas Airgeadais atá i gceangal leis an gCinneadh seo, ar choinníoll nach dtiocfaidh an t‑aontachas i bhfeidhm ná nach gcuirfear an Coinbhinsiún i bhfeidhm go sealadach i leith na Ríochta Aontaithe roimh dheireadh na hidirthréimhse dá dtagraítear in Airteagal 126 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach.

               Airteagal 2

               Tá an Cinneadh seo dírithe ar an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                        RÁITEAS AIRGEADAIS

                        Fin Stat/20/MK/pl/3413793

                        agri.ddg3.g.4(2020)3325110

                        6.22.2020

                        DÁTA: 06/06/2020

                        1.

                        CEANNTEIDEAL BUISÉID:

                        Caibidil 05 06 GNÉITHE IDIRNÁISIÚNTA DEN RÉIMSE BEARTAIS “TALMHAÍOCHT AGUS FORBAIRT TUAITHE”

                        05 06 01 Comhaontuithe idirnáisiúnta talmhaíochta

                        LEITHREASUITHE:

                        B2020:EUR 6.300.000

                        2.

                        TEIDEAL:
                           Togra le haghaidh Cinneadh ón gComhairle maidir leis an seasamh atá le glacadh thar ceann an Aontais Eorpaigh sa Chomhairle Idirnáisiúnta Grán i dtaobh aontachas na Ríochta Aontaithe leis an gCoinbhinsiún Trádála Gráin, 1995

                        3.

                        BUNÚS DLÍ: Is é Airteagal 207(4), i gcomhar le hAirteagal 218(9), den Chonradh ar Fheidhmiú an Aontais Eorpaigh bunús dlí an togra seo.

                        4.

                        AIDHMEANNA:

                        Aontachas na Ríochta Aontaithe leis an gCoinbhinsiún Trádála Gráin, 1995, a fhormheas.

                        5.

                        IMPLEACHTAÍ AIRGEADAIS

                        TRÉIMHSE 12 MHÍ

                           (EUR)

                        AN BHLIAIN AIRGEADAIS REATHA 2020

                        (EUR)

                        AN BHLIAIN AIRGEADAIS INA DHIAIDH SIN 2021

                        (EUR)

                        5.0

                        CAITEACHAS

                        -
                              ARNA MHUIREARÚ AR BHUISÉAD AN AONTAIS
                           (AISÍOCAÍOCHTAÍ/IDIRGHABHÁLACHA)

                        -
                              ÚDARÁIS NÁISIÚNTA

                        -
                              EILE

                        -3 024

                        5.1

                        IONCAM

                        -
                              ACMHAINNÍ DÍLSE AN AONTAIS
                           (TOBHAIGH/DLEACHTANNA CUSTAIM)

                        -
                              NÁISIÚNTA

                        5.0.1

                        CAITEACHAS MEASTA

                        5.1.1

                        IONCAM MEASTA

                        5.2

                        MODH RÍOMHA: 4 vóta níos lú le haghaidh an Aontais, 756 GBP/vóta

                        6.0

                        AN FÉIDIR AN TIONSCADAL A MHAOINIÚ Ó LEITHREASUITHE A CUIREADH ISTEACH SA CHAIBIDIL ÁBHARTHA DEN BHUISÉAD ATÁ ANN FAOI LÁTHAIR?

                        IS FÉIDIR NÍ FÉIDIR

                        6.1

                        AN FÉIDIR AN TIONSCADAL A MHAOINIÚ TRÍ AISTRIÚ A DHÉANAMH IDIR CAIBIDLÍ AN BHUISÉID ATÁ ANN FAOI LÁTHAIR?

                        IS FÉIDIR NÍ FÉIDIR

                        6.2

                        AN mBEIDH GÁ LE BUISÉAD FORLÍONTACH?

                            BEIDH NÍ BHEIDH

                        6.3

                        AN mBEIDH GÁ LE LEITHREASUITHE A CHUR ISTEACH I mBUISÉID AMACH ANSEO?

                        BEIDH NÍ BHEIDH

                        Ó bhuiséad 2021 ar aghaidh beidh tionchar dearfach beag ag an gcinneadh ar bhuiséad an Aontais. Táthar ag súil leis go mbeidh EUR 3 024 níos lú i ranníocaíocht an Aontais, toisc go n‑íocfaidh an Ríocht Aontaithe a táillí ballraíochta féin. Is féidir éagsúlacht a bheith sa mhéid, ag brath ar an méid is gá a íoc in GBP in aghaidh an vóta agus ar ráta malairte €/GBP.

                     (1)

                        IO L 21, 27.1.1996, lch. 47.

                     (2)

                        Feidhmíonn an Chomhairle Idirnáisiúnta Grán ar bhonn na bliana airgeadais, bliain a mhaireann ón 1 Iúil go dtí an 30 Meitheamh an bhliain dá éis.

                     (3)

                        Trí bhíthin litir ón Aire Stáit le haghaidh na Ranna Comhshaoil, Bia agus Gnóthaí Tuaithe (DEFRA), na Ranna Forbartha Idirnáisiúnta (DFID) agus na hOifige Gnóthaí Eachtracha agus Comhlathais (FCO).

                     (4)

                        An Comhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach.

                     (5)

                        IO L 21, 27.1.1996, lch. 47.

                     (6)

                        Cinneadh (AE) 2019/813 ón gComhairle an 17 Bealtaine 2019 (IO L 133, 21.5.2019, lch. 19).

                     (7)

                        Cinneadh 96/88/CE ón gComhairle an 19 Nollaig 1995 lenar fhormheas an Comhphobal Eorpach an Coinbhinsiún Trádála Gráin agus an Coinbhinsiún um Chúnamh Bia, lenar bunaíodh an Comhaontú Idirnáisiúnta Grán 1995 (IO L 21, 27.1.1996, lch. 47).

                     (8)

                        Cinneadh (AE) 2019/813 ón gComhairle an 17 Bealtaine 2019 maidir leis an seasamh atá le glacadh thar ceann an Aontais Eorpaigh sa Chomhairle Idirnáisiúnta Grán i dtaobh síneadh a thabhairt don Choinbhinsiún Trádála Gráin, 1995 (IO L 133, 21.5.2019, lch. 19).


               AN COIMISIÚN EORPACH
            An Bhruiséil,4.8.2020
            COM(2020) 355 final
            2020/0163(CNS)
            Togra le haghaidh
            CINNEADH ÓN gCOMHAIRLE
            maidir le cáin AIEM is infheidhme sna hOileáin Chanáracha
            {SWD(2020) 154 final}

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

                  Faoin gConradh ar Fheidhmiú an Aontais Eorpaigh (CFAE), a bhfuil feidhm aige maidir leis na réigiúin is forimeallaí san Aontas, lena n‑áirítear na hOileáin Chanáracha, ní cheadaítear i bprionsabal aon difríocht idir cánachas ar tháirgí áitiúla agus cánachas ar tháirgí ón Spáinn nó ó na Ballstáit eile. Le hAirteagal 349 de CFAE is féidir bearta sonracha a ghlacadh maidir leis na réigiúin is forimeallaí san Aontas Eorpach, mar aithnítear ann go ndéanann srianta buana comhcheangailte a bhforbairt a shrianadh go mór agus go ndéanann siad difear dá staid eacnamaíoch agus shóisialta.

               Baineann an togra le Cinneadh ón gComhairle maidir leis an gCinneadh reatha, Cinneadh Uimh. 377/2014/AE ón gComhairle an 12 Meitheamh 2014, a aisghairm
                  1
               . Leis an gCinneadh seo, arna ghlacadh ar bhonn Airteagal 349 de CFAE, údaraítear an Spáinn díolúintí ó “Arbitrio sobre Importaciones y Entregas de Mercancías en las Islas Canarias” (“AIEM” anseo feasta) nó laghduithe ann a chur i bhfeidhm maidir le táirgí áirithe arna dtáirgeadh go háitiúil sna hOileáin Chanáracha go dtí an 31 Nollaig 2020.

                  Cáin indíreach Stáit is ea AIEM a thoibhítear in aon chéim amháin ar sholáthairtí earraí sna hOileáin Chanáracha. Leis na bearta sonracha a chumhdaítear le Cinneadh Uimh. 377/2014/AE, bunaítear cineál cánachais dhifreálaithe a thairbhíonn do tháirgeadh áitiúil táirgí áirithe. Státchabhair atá sa sochar cánach sin, a chuireann údaráis na Spáinne chun feidhme faoi láthair faoin gcuid de Rialachán Ginearálta na Blocdhíolúine a bhaineann le cabhair réigiúnach
                     2
                  .

                  Is é is aidhm don bheart seo na srianta buana a bhaineann lena n‑iargúltacht, le spleáchas amhábhar agus fuinnimh, leis an ngá le stoic a thiomargadh, le beagmhéid an mhargaidh áitiúil agus le leibhéal íseal na gníomhaíochta onnmhairiúcháin a chúiteamh le táirgeoirí sna hOileáin Chanáracha. Bíonn na costais táirgthe, agus dá bhrí sin bunphraghas na n‑earraí arna dtáirgeadh go háitiúil, níos airde de dheasca na srianta sin le chéile, rud a chiallaíonn nach mbeadh táirgeoirí áitiúla chomh hiomaíoch le táirgeoirí ó mhórthír na hEorpa gan bearta sonracha, fiú agus an costas ar earraí a iompar go dtí na hOileáin Chanáracha á chur san áireamh. Bheadh sé níos deacra dá bhrí sin táirgeadh áitiúil a choinneáil ar bun. Ceapadh na bearta sonracha chun an tionscal áitiúil a neartú trí na costais bhreise atá orthu a chúiteamh leo, agus cothrom iomaíochta a chruthú dá réir.

                  An 24 Aibreán 2019, chuir an Spáinn iarraidh ar shíneadh le tréimhse feidhme Chinneadh Uimh. 377/2014/AE isteach chuig an gCoimisiún.

                  A mhéid a bhaineann leis an iarraidh ar shíneadh le tréimhse feidhme Chinneadh Uimh. 377/2014/AE, sheol an Coimisiún staidéar seachtrach chun measúnú a dhéanamh ar an gcóras atá ann faoi láthair agus ar na tionchair a d'fhéadfadh a bheith ag roghanna féideartha le haghaidh na tréimhse tar éis 2020, lena n‑áirítear an rogha ar a bhfuil an togra atá ann faoi láthair bunaithe. Measann an Coimisiún, ar bhonn an staidéir sin, go bhfuil sé de cheart aige an síneadh a iarradh a dheonú, le roinnt leasuithe ar an gcóras atá ann faoi láthair.

                  Dá bhrí sin, tá bunú chreat dlíthiúil AIEM ón 1 Eanáir 2020 go dtí an 31 Nollaig 2027 i gceist leis an togra seo, le hathbhreithnithe ar na socruithe atá ann faoi láthair atá dírithe ar an gcóras a dhéanamh níos solúbtha agus níos trédhearcaí.

                  Seo a leanas na leasuithe atá beartaithe, i gcomparáid leis an gcóras atá ann faoi láthair:

               (a)Athbhreithniú na gcritéar maidir le táirgí incháilithe a shainaithint.

                  Tá sé beartaithe leis an gcóras athbhreithnithe modh nua a úsáid chun na táirgí lena dtacaítear tríd an gcóras cánach speisialta a shainaithint. In ionad an chur chuige atá ann faoi láthair, lena ndéantar gach táirge sonrach a shainaithint go sainráite sa Chinneadh (bunaithe ar chódú le réimse ó AC4 go TARIC10), ní léirítear sa Chinneadh atá beartaithe ach na catagóirí táirgí atá incháilithe (AC4), fad a dhéanann údaráis náisiúnta táirgí sonracha (AC8 nó níos airde) a mhionsonrú ina gcreataí dlíthiúla agus riaracháin.

                  D'iarr údaráis na Spáinne go dtairbheodh 99 gcatagóir táirgí faoi Cheannteidil an Chórais Chomhchuibhithe (CC)
                     3
                  , de réir cheithre dhigit na hAinmníochta Comhcheangailte, den bheart seo. Comhaontaíonn an Coimisiún leis an liosta in Iarscríbhinn I toisc go gcomhlíonann na catagóirí táirgí seo na critéir incháilitheachta.

               Roghnaítear na táirgí bunaithe ar na critéir seo a leanas:

               –go bhfuil táirgeadh áitiúil ann agus go mbaineann sciar nach lú ná 5 % den mhargadh áitiúil leis;

               –go bhfuil allmhairiú nach beag earraí ann (lena n‑áirítear earraí ó mhórthír na Spáinne agus ó Bhallstáit eile) a d'fhéadfadh leanúnachas an táirgthe áitiúil a chur i mbaol, agus go mbaineann sciar 10 % ar a laghad den mhargadh áitiúil leis; agus

               –gur ann do chostais bhreise a mhéadaíonn bunphraghas an táirgthe áitiúil i gcomparáid le táirgí a tháirgtear in áiteanna eile, agus iomaíochas na dtáirgí a tháirgtear go háitiúil á chur i mbaol dá réir.

               Is féidir maolú ar thairseacha an sciar den mhargadh in imthosca a bhfuil údar cuí leo, lena n‑áirítear táirgeadh dlúthshaothair; táirgeadh a bheadh straitéiseach maidir le forbairt áitiúil in imthosca eile; táirgeadh faoi réir luaineacht thréimhsiúil; táirgeadh lonnaithe in áiteanna lena mbaineann míbhuntáiste ar leith; táirgeadh táirgí leighis agus trealaimh cosanta pearsanta atá ag teastáil chun aghaidh a thabhairt ar ghéarchéimeanna sláinte.

               (b)Athbhreithniú ar shásraí chun an t‑uasdifreálach ceadaithe a dhéanamh amach.

                  Tá sé beartaithe leis an gcóras athbhreithnithe na socruithe maidir le difreálach cánach a dhéanamh amach a shimpliú, agus liosta amháin a chur in ionad na gceithre liosta dhifriúla táirgí atá ann faoi láthair, liosta ar a bhfuil uastairseach aonair 15 % ceadaithe ina uasdifreálach ceadaithe le haghaidh na dtáirgí ar fad a liostaítear in Iarscríbhinn I a ghabhann leis an gCinneadh nua.

                  Cinnfidh údaráis na Spáinne an céatadán iomchuí le haghaidh gach táirge agus soláthróidh siad an fhaisnéis sin don Choimisiún roimh theacht i bhfeidhm an Chinnidh nua ón gComhairle. Mar sin féin, ba cheart feidhm a bheith ag an teorainn chainníochtúil bhliantúil d'ioncam tarscaoilte ar fiú EUR 150 milliún é, ach amháin i gcásanna a bhfuil údar cuí leo.

                  Le liosta na dtáirgí agus leis an uasdifreálach ceadaithe tugtar aghaidh ar chuspóir Airteagal 349 de CFAE maidir le bearta sonracha a ghlacadh chun saintréithe speisialta na nOileán Canárach mar cheann de na réigiúin is forimeallaí san Aontas a chur san áireamh, agus an tráth céanna gan an iomaíocht a shaobhadh ar bhealach lena ndéanfaí dochar don mhargadh inmheánach.

               (c)Socruithe faireacháin athbhreithnithe.

                  Tá an togra seo dírithe ar ualach an athbhreithnithe tráthrialta a laghdú agus ar áirgiúlacht agus éifeachtacht na ngníomhaíochtaí faireacháin agus meastóireachta a fheabhsú. Dá bhrí sin, cuirtear struchtúr caighdeánaithe chun cinn leis le haghaidh tuairisciú bunaithe ar shraith chomhchuibhithe táscairí atá i gcoiteann ag gach réigiún is forimeallaí san Aontas a thairbhíonn de chóras speisialta cánach.

               •Comhsheasmhacht le forálacha beartais atá sa réimse beartais cheana

                  Sa Teachtaireacht ó 2017 maidir le “Comhpháirtíocht straitéiseach neartaithe athnuaite leis na réigiúin is forimeallaí san Aontas”
                     4
                  , sonraítear go bhfuil dúshláin mhóra roimh na réigiúin is forimeallaí i gcónaí, agus gur dúshláin bhuana cuid mhór díobh sin. Sa Teachtaireacht sin, cuirtear i láthair cur chuige an Choimisiúin maidir le tacú leis na réigiúin sin i leith a sócmhainní uathúla a fhorbairt agus earnálacha nua a shainaithint chun gur féidir fás agus fostaíocht a chruthú.

                  Sa chomhthéacs sin, is é is aidhm don togra seo tacú leis an réigiún is forimeallaí den Spáinn maidir lena shócmhainní a fhorbairt chun fás agus cruthú fostaíochta a chur chun cinn san earnáil áitiúil. Leis an togra seo forlíontar an Clár de Roghanna a bhaineann go sonrach le hIargúltacht agus le hOileánacht (POSEI)
                     5
                  , clár atá dírithe ar thacaíocht le haghaidh na príomhearnála agus táirgeadh amhábhar, an Ciste Eorpach Muirí agus Iascaigh (CEMI)
                     6
                   agus maoiniú Leithdháileadh Sonrach Breise Chiste Forbraíochta Réigiúnaí na hEorpa (CFRE)
                     7
                  .

               •Comhsheasmhacht le beartais eile de chuid an Aontais

                  Tá an togra comhsheasmhach leis an Straitéis maidir le Margadh Aonair
                     8
                  , 2015, ina mbeartaíonn an Coimisiún Margadh Aonair níos doimhne agus níos cothroime a sheachadadh a rachaidh chun tairbhe do na páirtithe leasmhara go léir. Ar na cuspóirí leis an mbeart atá beartaithe tá maolú na gcostas breise a bhíonn ar chuideachtaí sna réigiúin is forimeallaí, costais a chuireann bac ar a rannpháirtíocht iomlán sa Mhargadh Aonair. I ngeall ar mhéideanna teoranta an táirgthe i gceist agus raon feidhme teoranta AIEM sna hOileáin Chanáracha, ní mheastar go mbeidh aon tionchar diúltach ar fheidhmiú rianúil an Mhargaidh Aonair.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Is é Airteagal 349 de CFAE an bunús dlí. Cuirtear ar chumas na Comhairle leis an bhforáil sin forálacha sonracha a ghlacadh le cur i bhfeidhm na gConarthaí maidir leis na réigiúin is forimeallaí san Aontas a oiriúnú.

               •Coimhdeacht (maidir le hinniúlacht neamheisiach)

                  Is í an Chomhairle amháin atá údaraithe, ar bhonn Airteagal 349 de CFAE, bearta sonracha a ghlacadh chun cur i bhfeidhm na gConarthaí a oiriúnú do na réigiúin is forimeallaí san Aontas, lena n‑áirítear na comhbheartais, de bharr na srianta buana a dhéanann difear do staid eacnamaíoch agus shóisialta na réigiún sin. Is fíor é sin freisin maidir le maoluithe ar Airteagal 110 de CFAE. Dá bhrí sin, comhlíonann an togra le haghaidh Cinneadh ón gComhairle prionsabal na coimhdeachta.

               •Comhréireacht

                  Comhlíonann an togra seo prionsabail na comhréireachta mar a leagtar amach iad in Airteagal 5(4) den Chonradh ar an Aontas Eorpach. Ní théann na leasuithe atá beartaithe thar a bhfuil riachtanach chun dul i ngleic leis na saincheisteanna i gceist agus, ar an gcaoi sin, chun cuspóirí an Chonartha a bhaint amach maidir lena áirithiú go mbeidh an margadh inmheánach ag feidhmiú go héifeachtach cuí.

               •An rogha ionstraime

                  Tá sé beartaithe Cinneadh ón gComhairle a chur in ionad Chinneadh Uimh. 377/2014/AE ón gComhairle.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Meastóireachtaí ex post/seiceálacha oiriúnachta ar an reachtaíocht atá ann cheana

                  Le raon feidhme chóras AIEM tugtar aghaidh go sásúil ar riachtanais na n‑oibreoirí eacnamaíocha lena mbaineann. Tá mar réasúnaíocht le córas speisialta AIEM tacú le táirgí áitiúla tríd an mbearna iomaíochais idir táirgí áitiúla agus táirgí a táirgeadh lasmuigh de na hoileáin a laghdú, bearna a bhfuil na costais táirgthe bhreise a bhaineann leis na srianta buana a dhéanann difear do na hOileáin Chanáracha ina gcúis léi. Faoi chóras AIEM ní dhéantar ach cuid de na costais bhreise a mheastar a bheidh ann a chúiteamh. Ar an meán, tugtar aghaidh leis an ráta laghdaithe ar thart ar aon cheathrú amháin de na costais bhreise, ach i dtéarmaí airgeadaíochta níl ach 14 % de na costais bhreise iomlána sa chúiteamh iomlán, arna thomhas i ndáil leis an gcáin iomlán a mhuirearaítear ar allmhairí. Ar an mbealach sin, déantar laghdú ar an tionscal áitiúil sna hOileáin Chanáracha a mhaolú go príomha le AIEM in ionad tacú go hiomlán le forbairt agus fás.

                  Tugtar le fios san anailís ar shonraí cainníochtúla a rinneadh sa scrúdú seachtrach go mbeadh feidhmíocht na n‑earnálacha áitiúla táirgthe i bhfad níos measa murach tacaíocht AIEM. Go teoiriciúil bhain thart ar an tríú cuid de luach na dtáirgí a fuair tacaíocht ó AIEM (thart ar EUR 570 milliún) le sásra an difreálaigh cánach, agus bhí éifeachtaí dearfacha aige sin ar an bhfostaíocht – inar cláraíodh méadú de 2 000 aonad, geall leis, in earnálacha AIEM ó bhí 2014 ann – agus ar líon na bhfiontar gníomhach, a raibh méadú de thart ar 300 aonad air sa tréimhse chéanna. Níl aon fhianaise ar thairbhí maidir le luach iomlán na n‑infheistíochtaí ná le héagsúlú an táirgthe. Maidir le héifeachtúlacht, go ginearálta bíonn feidhmíocht an chórais speisialta dearfach agus cóimheas 1:3, geall leis, ann idir “costas” an bhirt (an t‑ioncam cánach tarscaoilte) agus an táirgeadh breise áitiúil a d'fhéadfadh a bheith ina thoradh air.

               •Comhairliúcháin leis na páirtithe leasmhara

                  Ar an iomlán, cuireadh thart ar 120 páirtí leasmhar faoi agallamh mar chuid den scrúdú seachtrach a bhí ina thacú le hanailís an chórais atá ann faoi láthair. Bhí baint ag seirbhísí ábhartha an Choimisiúin agus ag ionadaithe na Spáinne le clár na n‑agallamh.

                  Le haghaidh an chomhairliúcháin seo, rinneadh iarracht cumhdach iomchuí na bpáirtithe leasmhara a áirithiú chomh maith le cothromaíocht eatarthu, páirtithe leasmhara lena n‑áirítear idir ionadaithe na n‑earnálacha áitiúla táirgthe - i.e. tairbhithe de na córais speisialta - agus na hearnálacha trádála agus seirbhísí a ndéantar difear dóibh mar gheall orthu go díreach nó go hindíreach.

               •Measúnú tionchair

               Is mar bheart “droim le droim” a ullmhaítear an tionscnamh seo: meastóireacht ex post ar an gcóras atá ann faoi láthair mar aon le measúnú réamhbhreathnaitheach díreach dá éis sin. Tá an measúnú sin, ar na tionchair fhéideartha a bhainfeadh le leanúint den chóras atá i bhfeidhm cheana féin agus b'fhéidir lena athrú, leagtha síos i ndoiciméad anailíseach, lena n‑áirítear iarscríbhinn mheastóireachta. Tá an doiciméad sin bunaithe ar staidéar seachtrach agus ar an bhfaisnéis atá curtha ar fáil ag an mBallstát.

               4.IMPLEACHTAÍ BUISÉADACHA

                  Níl aon tionchar ag an togra seo ar bhuiséad an Aontais Eorpaigh.

               5.EILIMINTÍ EILE

               •Pleananna cur chun feidhme, agus socruithe faireacháin, meastóireachta agus tuairiscithe

                  Is ag údaráis na Spáinne agus ag an gCoimisiún a bheidh an ról maidir le faireachán a dhéanamh ar chur chun feidhme agus ar fheidhmiú an mhaolaithe, mar a bhí go dtí seo.

                  Beidh sé de cheangal ar údaráis na Spáinne tuarascáil a chur isteach faoin 30 Meán Fómhair 2025 maidir leis an tréimhse ó 2019 go 2024. Cumhdófar na nithe seo a leanas sa tuarascáil sin: faisnéis faoi chostais bhreise a bhaineann leis an táirgeadh; saobhadh eacnamaíoch agus tionchair ar an margadh; faisnéis chun meastóireacht a dhéanamh ar an éifeachtacht, ar an éifeachtúlacht agus ar an gcomhleanúnachas le beartais eile an Aontais; chomh maith le faisnéis faoina ábhartha atá an reachtaíocht anois agus faoina breisluach Eorpach.

                  Ba cheart féachaint sa bheart tuairiscithe freisin le hionchur a bhailiú ó gach páirtí leasmhar ábhartha maidir le leibhéal agus éabhlóid a gcostas táirgthe breise, a gcostas comhlíonta, agus aon chásanna de shaobhadh margaidh a tháinig chun cinn.

                  Dréachtóidh an Coimisiún treoirlínte sonracha maidir leis an bhfaisnéis riachtanach d'fhonn a áirithiú go gcumhdófar na sonraí a bheidh de dhíth ar an gCoimisiún san fhaisnéis a bhaileoidh údaráis na Spáinne, sonraí a bheidh ag teastáil chun cinneadh feasach a ghlacadh maidir le bailíocht agus inmharthanacht na scéime amach anseo. Beidh na treoirlínte sin, a mhéid is féidir, i gcoiteann ag scéimeanna eile den chineál céanna a bhaineann leis na réigiúin is forimeallaí san Aontas, faoi réir reachtaíocht den chineál céanna.

                  Ar an gcaoi sin, cuirfear ar chumas an Choimisiúin a mheas an ann i gcónaí do na cúiseanna lena dtugtar údar maith leis an maolú, an bhfuil an buntáiste cánach arna dheonú ag an Spáinn comhréireach i gcónaí, agus an féidir bearta eile seachas córas maolaithe cánach a chur i bhfeidhm, agus a ngné idirnáisiúnta á cur san áireamh.

                  Is in Iarscríbhinn II a ghabhann leis an togra atá an struchtúr agus na sonraí atá ag teastáil sa tuarascáil faireacháin. Nuair a chuirfidh údaráis na Spáinne an tuarascáil faireacháin isteach, déanfaidh an Coimisiún meastóireacht ar éifeachtaí na rátaí difreálaithe agus déanfaidh sé measúnú ar an ngá atá le hathruithe.

               •Míniúchán mionsonraithe ar fhorálacha sonracha an togra

                  Ní bhaineann an chuid seo le hábhar mar tá na hairteagail féinmhínitheach.

               2020/0163 (CNS)

               Togra le haghaidh

               CINNEADH ÓN gCOMHAIRLE

               maidir le cáin AIEM is infheidhme sna hOileáin Chanáracha

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 349 de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Pharlaimint na hEorpa
                  9
               ,

               Ag gníomhú dóibh i gcomhréir le nós imeachta reachtach speisialta,

               De bharr an mhéid seo a leanas:

               (1)De bhun Airteagal 349 de CFAE, glacfaidh an Chomhairle bearta sonracha a bheidh dírithe go háirithe ar choinníollacha cur chun feidhme na gComhaontuithe a bhaineann leis na réigiúin sin, lena n‑airítear comhbheartais, a leagan síos, agus déanfar é sin agus na srianta struchtúracha, sóisialta agus eacnamaíocha sna réigiúin is forimeallaí á gcur san áireamh, srianta lena n‑áirítear a n‑iargúltacht, a n‑oileánacht, a mbeagmhéid, a dtopagrafaíocht achrannach agus a spleáchas eacnamaíoch ar bheagán táirgí.

               (2)Ba cheart bearta sonracha a ghlacadh dá bhrí sin chun na coinníollacha maidir leis an gComhaontú a chur chun feidhme sna réigiúin sin a bhunú. Ní mór saintréithe speisialta agus srianta speisialta na réigiún sin a chur san áireamh iontu, gan dochar a dhéanamh do shláine ná do chomhleanúnachas dhlíchóras an Chomhphobail, lena n‑áirítear an margadh inmheánach agus comhbheartais.

               (3)Srian nach beag is ea spleáchas eacnamaíoch na nOileán Canárach ar earnáil na seirbhísí, agus ar an turasóireacht go háirithe, arna thomhas i sciar OTI an réigiúin a bhaineann leis an earnáil sin. Tá ról i bhfad níos lárnaí ag an earnáil sin i ngeilleagar na nOileán Canárach ná mar atá ag an earnáil tionsclaíochta.

               (4)Coisceann an iargúltacht agus an oileánacht a bhaineann le hoileánra saorghluaiseacht daoine, earraí agus seirbhísí agus is é sin an dara srian is mó a dtugann na hOileáin Chanáracha aghaidh air. Is móide spleáchas na n‑oileán ar aeriompar agus ar mhuiriompar a suíomh. Méadaítear a thuilleadh ar chostais táirgthe le haghaidh na dtionscal áitiúil de bharr chostas an iompair go dtí na hoileáin iargúlta oileánacha sin, agus uathu agus orthu. Tá na costais táirgthe níos airde toisc nach bhfuil na modhanna iompair sin chomh héifeachtúil le hiompar de bhóthar ná iompar d'iarnród agus toisc go bhfuil siad níos costasaí ná iad.

               (5)Ina thoradh eile ar an iargúltacht sin, eascraíonn costais táirgthe níos airde as spleáchas na n‑oileán ar amhábhair agus fuinneamh a allmhairiú, as an ngá le stoic a thiomargadh agus as na deacrachtaí a dhéanann difear do sholáthar an trealaimh táirgthe.

               (6)Cuirtear srian leis na deiseanna ar bharainneacht scála de bharr bheagmhéid an mhargaidh áitiúil agus leibhéal íseal na gníomhaíochta onnmhairiúcháin, de bharr an t‑oileánra a bheith scartha ó chéile, agus de bharr na hoibleagáide maidir le línte táirgthe beaga éagsúlaithe a choinneáil ar bun chun ceanglais an mhargaidh bhig a chomhlíonadh.

               (7)Sna hOileáin Chanáracha bíonn sé níos deacra nó níos costasaí ina lán cásanna seirbhísí agus cothabháil speisialaithe agus oiliúint le haghaidh bainisteoirí agus teicneoirí a aimsiú, nó fairsingiú gnó a chur amach ar fochonrú nó a chur chun cinn lasmuigh den mhargadh réigiúnach. Tarlaíonn róstocáil freisin de thoradh raon cúng na modhanna dáilte.

               (8)A mhéid a bhaineann leis an gcomhshaol, eascraíonn costais níos airde chomhshaoil as diúscairt na dramhaíola tionsclaíche agus as cóireáil na dramhaíola tocsainí. Tá na costais sin níos airde toisc nach bhfuil aon ghléasra athchúrsála, ach amháin le haghaidh táirgí áirithe, agus nach mór dramhaíl a iompar le go ndéanfaí í a chóireáil lasmuigh de na hOileáin Chanáracha.

               (9)Deimhnítear le scrúdú cuimsitheach ar an gcás go bhfuil sé riachtanach iarraidh na Spáinne a dheonú ar athnuachan an údaraithe maidir le cáin a chur i bhfeidhm ar liosta táirgí ar féidir díolúintí le haghaidh táirgí áitiúla a cheadú ina dtaobh.

               (10)Tá cáin AIEM ag fónamh don chuspóir earnálacha táirgthe thionsclaíoch na nOileán Canárach a fhorbairt go huathrialaitheach agus geilleagar na nOileán a éagsúlú.

               (11)Le Cinneadh 2002/546/CE ón gComhairle an 20 Meitheamh 2002, arna ghlacadh ar bhonn Airteagal 299 de CFAE, údaraíodh an Spáinn i dtosach díolúintí ón gcáin ar a dtugtar “Arbitrio sobre Importaciones y Entregas de Mercancías en las Islas Canarias” (“AIEM” anseo feasta) nó laghduithe inti a chur i bhfeidhm maidir le táirgí áirithe arna dtáirgeadh go háitiúil sna hOileáin Chanáracha go dtí an 31 Nollaig 2011. Tá liosta de na táirgí is féidir díolúintí nó laghduithe cánach a chur i bhfeidhm maidir leo san Iarscríbhinn a ghabhann leis an gCinneadh sin. Ní cheadaítear difríocht níos mó ná 5, 15 nó 25 phointe céatadáin idir an cánachas ar tháirgí áitiúla agus an cánachas ar tháirgí eile, de réir an táirge.

               (12)Leasaíodh Cinneadh 2002/546/CE ón gComhairle le Cinneadh Uimh. 895/2011/AE ón gComhairle an 19 Nollaig 2011, lenar cuireadh síneadh lena thréimhse feidhme go dtí an 31 Nollaig 2013.

               (13)Leasaíodh Cinneadh 2002/546/CE ón gComhairle le Cinneadh Uimh. 1413/2013/AE ón gComhairle an Dé Máirt 17 Nollaig 2013, lenar cuireadh síneadh lena thréimhse feidhme go dtí an Dé Luain 30 Meitheamh 2014.

               (14)Le Cinneadh Uimh. 377/2014/AE ón gComhairle an 12 Meitheamh 2014 tugadh údarú don Spáinn díolúintí ó cháin AIEM nó laghduithe inti a chur i bhfeidhm maidir le táirgí áirithe arna dtáirgeadh go háitiúil sna hOileáin Chanáracha go dtí an 31 Nollaig 2020. Tá liosta na dtáirgí ar féidir na díolúintí nó na laghduithe cánach a chur i bhfeidhm maidir leo san Iarscríbhinn a ghabhann leis an gCinneadh.

               (15)15 % is ea an t‑uasráta difreálaigh is féidir a chur i bhfeidhm ar na táirgí tionsclaíocha i gceist. De réir phrionsabal na coimhdeachta, cinnfidh údaráis na Spáinne ar an gcéatadán iomchuí le haghaidh gach táirge. Níor cheart an difreálach cánach údaraithe a bheith níos mó ná na costais bhreise chruthaithe. Mar sin féin, ba cheart feidhm a bheith ag an mbuntáiste fioscach sin faoi réir teorainn EUR 150 milliún sa bhliain, ach amháin i gcásanna a bhfuil údar cuí leo.

               (16)De réir phrionsabal na coimhdeachta agus chun solúbthacht a áirithiú, féadfaidh údaráis na Spáinne na táirgí agus a ndifreálach cánach údaraithe a leasú chun go mbeidh siad ag teacht le leibhéal iarbhír na gcostas breise a thabhaítear agus na táirgí sin á dtáirgeadh sna hOileáin Chanáracha. Sa chomhthéacs seo, ba cheart d'údaráis na Spáinne a bheith in ann rátaí níos ísle difreálaigh a chur i bhfeidhm agus cáin íosta a bhunú le haghaidh táirgí sonracha i gcás inar gá, ar choinníoll go mbeidh aon leasú i gcomhréir le cuspóirí Airteagal 349 de CFAE. Ba cheart aon leasú ar liosta na dtáirgí a bhunú ar na critéir incháilitheachta seo a leanas: go bhfuil táirgeadh áitiúil ann agus go mbaineann sciar nach lú ná 5 % den mhargadh áitiúil leis; gur ann d'allmhairiú nach beag earraí (lena n‑áirítear earraí ó mhórthír na Spáinne agus ó Bhallstáit eile) a d'fhéadfadh leanúnachas an táirgthe áitiúil a chur i mbaol, agus go mbaineann sciar 10 % ar a laghad den mhargadh áitiúil leis; gur ann do chostais bhreise a mhéadaíonn bunphraghas an táirgthe áitiúil i gcomparáid le táirgí a tháirgtear in áiteanna eile, agus iomaíochas na dtáirgí a tháirgtear go háitiúil á chur i mbaol dá réir.

               (17)Is féidir maolú ar thairseacha an sciar den mhargadh in imthosca a bhfuil údar cuí leo, lena n‑áirítear na himthosca seo a leanas: táirgeadh dlúthshaothair; táirgeadh a bheadh straitéiseach maidir le forbairt áitiúil i gcúinsí eile; táirgeadh faoi réir luaineacht thréimhsiúil; táirgeadh suite in áiteanna lena mbaineann míbhuntáiste ar leith; táirgeadh táirgí leighis agus trealaimh cosanta pearsanta atá ag teastáil chun aghaidh a thabhairt ar ghéarchéimeanna sláinte. Ba cheart d'údaráis na Spáinne a bheith in ann liosta na dtáirgí agus a ndifreálach cánach údaraithe a leasú, ar choinníoll go mbeidh aon leasú i gcomhréir le cuspóirí Airteagal 349 de CFAE.

               (18)Tá na cuspóirí maidir le forbairt shocheacnamaíoch na nOileán Canárach a chur cinn le feiceáil ar an leibhéal náisiúnta sna cúiseanna atá leis an gcáin agus i leithdháileadh an ioncaim a ghintear tríthi. Oibleagáid dhlíthiúil is ea corprú an ioncaim ón gcáin seo in acmhainní chóras eacnamaíoch agus cánach na nOileán Canárach agus úsáid an ioncaim le haghaidh straitéis forbartha eacnamaíoch agus shóisialta lena gcuirtear gníomhaíochtaí áitiúla chun cinn.

               (19)Ba cheart feidhm a bheith ag na díolúintí ó cháin AIEM nó ag na laghduithe inti go ceann 7 mbliana. Chun ligean don Choimisiún a mheas an bhfuil na coinníollacha lena dtugtar údar maith leis an údarú fós á gcomhlíonadh, ba cheart don Spáinn tuarascáil faireacháin a chur faoi bhráid an Choimisiúin faoin 30 Meán Fómhair 2025.

               (20)Tá an Cinneadh seo gan dochar do chur i bhfeidhm féideartha Airteagail 107 agus 108 de CFAE,

               TAR ÉIS AN CINNEADH SEO A GHLACADH:

               Airteagal 1

               1. De mhaolú ar Airteagail 28, 30 agus 110 den Chonradh ar Fheidhmiú an Aontais Eorpaigh, tabharfar údarás d'údaráis na Spáinne go dtí an 31 Nollaig 2027 díolúintí iomlána ón gcáin ar a dtugtar ‘Arbitrio sobre las Importaciones y Entregas de Mercancías en las islas Canarias (AIEM)’ nó laghduithe páirteacha uirthi a leagan síos i leith táirgí a thagann faoi réim na gcatagóirí a liostaítear in Iarscríbhinn I arna dtáirgeadh go háitiúil sna hOileáin Chanáracha. Ní mór do na díolúintí sin a bheith ina gcuid de straitéis forbartha eacnamaíoch agus shóisialta na nOileán Canárach ná ní mór iad a bheith ina gcuidiú le gníomhaíochtaí áitiúla a chur chun cinn.

               2. Maidir leis na táirgí atá laistigh de na catagóirí a liostaítear in Iarscríbhinn I, ní bheidh difríochtaí ann ar mó iad ná 15 % de thoradh na ndíolúintí iomlána ná na laghduithe dá dtagraítear i mír 1 a chur chun feidhme.

               Áiritheoidh an Spáinn nach mbeidh na díolúintí ná na laghduithe a chuirfear i bhfeidhm maidir leis na táirgí níos mó ná an céatadán lena bhfuil dianghá chun gníomhaíochtaí áitiúla a choinneáil ar bun, a chur chun cinn agus a fhorbairt. Ní bheidh an difreálach cánach údaraithe níos mó ná na costais bhreise chruthaithe.

               3. Beidh feidhm ag an mbuntáiste fioscach sin faoi réir teorainn EUR 150 milliún sa bhliain, ach amháin i gcásanna a bhfuil údar cuí leo.

               Airteagal 2

               Cuirfear na critéir seo a leanas san áireamh agus na táirgí dá dtagraítear in Airteagal 1(1) den Chinneadh seo á roghnú:

               (a) go bhfuil táirgeadh áitiúil ann agus go mbaineann sciar nach lú ná 5 % den mhargadh áitiúil leis;

               (b) go bhfuil allmhairiú nach beag earraí ann (lena n‑áirítear earraí ó mhórthír na Spáinne agus ó Bhallstáit eile) a d'fhéadfadh leanúnachas an táirgthe áitiúil a chur i mbaol, agus go mbaineann sciar 10 % ar a laghad den mhargadh áitiúil leis;

               (c) go bhfuil costais bhreise ann a mhéadaíonn ar chostais an táirgthe áitiúil i gcomparáid le táirgí a tháirgtear in áiteanna eile, agus iomaíochas na dtáirgí a tháirgtear go háitiúil á chur i mbaol dá réir.

               Is féidir maolú ar thairseacha an sciar den mhargadh dá dtagraítear i míreanna (a) agus (b) in imthosca a bhfuil údar cuí leo, lena n‑áirítear na himthosca seo a leanas:

               (i) táirgeadh dlúthshaothair;

               (ii) táirgeadh a bheadh straitéiseach maidir le forbairt áitiúil i gcúinsí eile;

               (iii) táirgeadh faoi réir luaineacht thréimhsiúil;

               (iv) táirgeadh lonnaithe in áiteanna lena mbaineann míbhuntáiste ar leith;

               (v) táirgeadh táirgí leighis agus trealaimh cosanta pearsanta atá ag teastáil chun aghaidh a thabhairt ar ghéarchéimeanna sláinte.

               Airteagal 3

               Faoin 1 Eanáir 2021, cuirfidh údaráis na Spáinne liosta tosaigh na dtáirgí a gcuirfear díolúintí nó laghduithe i bhfeidhm maidir leo in iúl don Choimisiún. Tiocfaidh na táirgí sin faoi réim chatagóirí na dtáirgí a leagtar amach in Iarscríbhinn I a ghabhann leis an gCinneadh seo.  Féadfaidh údaráis na Spáinne leasuithe a dhéanamh ar liosta na dtáirgí, ar choinníoll go bhfaighidh an Coimisiún fógra faoin bhfaisnéis ábhartha ar fad.

               Airteagal 4

               Faoin 30 Meán Fómhair 2025 ar a dhéanaí, cuirfidh an Spáinn tuarascáil faoi bhráid an Choimisiúin lena chur ar a chumas a mheas an bhfuil na coinníollacha lena dtugtar údar maith leis an údarú a leagtar amach in Airteagal 1 den Chinneadh seo fós á gcomhlíonadh. Beidh an fhaisnéis atá ag teastáil in Iarscríbhinn II sa tuarascáil.

               Airteagal 5

               Beidh feidhm ag an gCinneadh seo ón 1 Eanáir 2021.

               Airteagal 6

               Is ar Ríocht na Spáinne atá an Cinneadh seo dírithe.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Cinneadh Uimh. 377/2014/AE ón gComhairle an 12 Meitheamh 2014 maidir le cáin AIEM is infheidhme sna hOileáin Chanáracha.IO L 182, 21.6.2014, lgh. 4–8.

                     (2)

                        Is é GBER (Rialachán (AE) Uimh. 651/2014 ón gCoimisiún an 17 Meitheamh 2014 lena ndearbhaítear go bhfuil catagóirí áirithe cabhrach comhoiriúnach leis an margadh inmheánach maidir le hAirteagail 107 agus 108 den Chonradh a chur i bhfeidhm) an bunús dlí de chuid an Aontais lena gceadaítear scéim Státchabhrach AIEM faoi rialacha an Aontais.

                     (3)

                        Uirlis atá san Ainmníocht Chomhcheangailte (AC) chun earraí a aicmiú, uirlis a úsáidtear sa Chomhtharaif Chustaim agus a rialaítear le Rialachán (CEE) Uimh. 2658/87 ón gComhairle maidir leis an ainmníocht taraife agus staidrimh agus an Chomhtharaif Chustaim. Tá sé bunaithe ar ainmníocht an Chórais Chomhchuibhithe (CC), a choinníonn an Eagraíocht Dhomhanda Chustaim (EDC) ar bun. Tá ceithre dhigit ina cheannteidil rangaithe.

                     (4)

                        COM(2017) 623 final

                     (5)

                        Rialachán (AE) Uimh. 228/2013 ó Pharlaimint na hEorpa agus ón gComhairle an 13 Márta 2013.

                     (6)

                        Rialachán (AE) Uimh. 508/2014 ó Pharlaimint na hEorpa agus ón gComhairle an 15 Bealtaine 2014 maidir leis an gCiste Eorpach Muirí agus Iascaigh.

                     (7)

                        Rialachán (AE) Uimh. 1303/2013 ó Pharlaimint na hEorpa agus ón gComhairle an 17 Nollaig 2013 lena leagtar síos forálacha coiteanna maidir le Ciste Forbraíochta Réigiúnaí na hEorpa, le Ciste Sóisialta na hEorpa, leis an gCiste Comhtháthaithe, leis an gCiste Eorpach Talmhaíochta um Forbairt Tuaithe agus leis an gCiste Eorpach Muirí agus Iascaigh agus lena leagtar síos forálacha ginearálta maidir le Ciste Forbraíochta Réigiúnaí na hEorpa, le Ciste Sóisialta na hEorpa, leis an gCiste Comhtháthaithe agus leis an gCiste Eorpach Muirí agus Iascaigh.

                     (8)

                        Teachtaireacht ón gCoimisiún chuig Parlaimint na hEorpa, chuig an gComhairle,
                        chuig Coiste Eacnamaíoch agus Sóisialta na hEorpa agus chuig Coiste na Réigiún maidir leis an Margadh Aonair a uasghrádú: tuilleadh
                        deiseanna le haghaidh daoine agus gnólachtaí (COM (2015) 550 final), lch. 4.

                     (9)

                        IO C , , lch. .

    ---documentbreak---

               AN COIMISIÚN EORPACH
            An Bhruiséil,4.8.2020
            COM(2020) 355 final
            IARSCRÍBHINNÍ
            a ghabhann leis an
            Togra le haghaidh Cinneadh ón gComhairle
            maidir le cáin AIEM is infheidhme sna hOileáin Chanáracha
            {SWD(2020) 154 final}

               IARSCRÍBHINN I

               Liosta na dtáirgí dá dtagraítear in Airteagal 1(1) de réir chatagóirí táirgí Cheannteidil an Chórais Chomhchuibhithe

               Talmhaíocht, feirmeoireacht stoic, foraoiseacht agus iascach

               0203
                      0204
                     0207
                     0407
                     0603
                     0701
                     0703
                     0706
                     0708
                     0810

               Mianadóireacht agus cairéalacht

               2516
                      6801
                     6802
                     6810

               Ábhair thógála

               2523
                      3816
                     3824
                     6809
                     7006
                     7007
                     7008
                     7009
                     7010

               Ceimiceáin

               2804
                     2807
                      2811
                     2828
                     2853
                     3102
                     3105
                     3208
                     3209
                     3212
                     3213
                     3214
                     3304

               3401
                     3402
                     3406
                     3814
                      3917
                     3920
                     3923
                     3925
                     4012

               Tionscail mhiotalóireachta

               7308
                      7309
                      7604
                     7608
                     7610
                     8415
                     8424
                     8907
                     9403
                     9404
                     9406

               Tionscal bia agus deochanna

               0210
                      0305
                     0403
                     0406
                     0901
                     1101
                     1102
                     1601
                     1602
                     1702
                     1704
                     1806
                     1901 1902
                     1904
                     1905
                     2002
                     2005
                     2006
                     2007
                     2008
                     2009
                     2103
                     2105
                     2106
                     2201

               2202
                     2203
                     2204
                     2208
                     2309

               Tobac

               2402

               Teicstílí, leathar agus coisbheart

               6109
                     6112

               Páipéar

               4808
                     4811
                     4818
                     4819
                     4821
                     4823

               Na healaíona grafacha

               4909
                     4910
                     4911

               IARSCRÍBHINN II

               Faisnéis atá le cur san áireamh sa tuarascáil faireacháin dá dtagraítear in Airteagal 4

               1. Costais bhreise mheasta. Seolfaidh údaráis na Spáinne tuarascáil achomair ina mbeidh sonraí leordhóthanacha lena mheas go bhfuil an costas breise ann, costas a mhéadaíonn ar bhunphraghas an táirgthe áitiúil i gcomparáid le táirgí a tháirgtear in áiteanna eile. Áiritheofar an fhaisnéis seo a leanas, i gcás ina mbeidh fáil ar an bhfaisnéis sin, leis an bhfaisnéis a sholáthrófar sa tuarascáil achomair: costais ionchuir, costais breis‑stoc, costais trealaimh, costais bhreise saothair agus costais airgeadais. Ní mór na sonraí sin a sholáthar de réir chatagóirí táirgí Cheannteidil an Chórais Chomhchuibhithe ar a laghad, agus de réir cheithre dhigit na hAinmníochta Comhcheangailte.

               Sa tuarascáil seo áiritheofar torthaí achoimre na staidéar mionsonraithe ad hoc ar chostais bhreise a leanfaidh an Spáinn de bheith á ndéanamh go tréimhsiúil.

               2. Fóirdheontais eile. Seolfaidh údaráis na Spáinne liosta na mbeart eile cabhrach agus tacaíochta ar fad a bhfuil baint acu le stádas na nOileán Canárach mar cheann de na réigiúin is forimeallaí, bearta lena dtugtar aghaidh ar chostais bhreise oibriúcháin na n‑oibreoirí eacnamaíocha .

               3. Tionchar ar an mbuiséad poiblí. Líonfaidh údaráis na Spáinne Tábla 1 isteach agus soláthróidh siad méid iomlán measta na cánach (in EUR) a bailíodh nó nár bailíodh faoi chóras AIEM.

               Tábla 1.

                        Bliain*

                        2019

                        2020

                        2021

                        2022

                        2023

                        2024

                        Nótaí**

                        Ioncam cánach tarscaoilte

                        Fáltais chánach – allmhairí

                        Fáltais chánach – táirgeadh áitiúil

               Nótaí a ghabhann leis an Tábla:

               (1)“ioncam cánach tarscaoilte”: méid iomlán na cánach (in EUR) nár bailíodh de bharr na ndifreálach cánach a cuireadh i bhfeidhm ar tháirgeadh áitiúil (laghduithe/díolúintí). Ar leibhéal na dtáirgí, ríomhtar é trí luach na táirgeachta a díoladh ar an margadh áitiúil (i.e. tar éis onnmhairí a bhaint) a iolrú faoin difreálach cánach a cuireadh i bhfeidhm. Ríomhtar an táscaire ansin trí na meastacháin ar leibhéal na dtáirgí a chur le chéile.

               (2)“fáltais chánach – allmhairí”: méid iomlán na cánach (in EUR) a gearradh ar allmhairiú táirgí incháinithe.

               (3)“fáltais chánach – táirgeadh áitiúil”: méid iomlán na cánach (in EUR) a gearradh ar na táirgí áitiúla incháinithe.

               (4)(*) d'fhéadfadh nach mbeadh fáil ar an bhfaisnéis i gcás gach bliana a liostaítear.

               (5)(**) tabhair tuairimí agus soiléirithe má mheastar go bhfuil siad ábhartha.

               4. Tionchar ar an bhfeidhmiú eacnamaíoch foriomlán. Líonfaidh údaráis na Spáinne Tábla 2 isteach agus soláthróidh siad aon sonraí lena léirítear tionchar na gcánacha laghdaithe ar fhorbairt shocheacnamaíoch an réigiúin. Tagraítear leis na táscairí riachtanacha sa Tábla d'fheidhmiú na n‑earnálacha lena bhfuiltear ag tacú i gcomparáid le feidhmiú ginearálta an gheilleagair réigiúnaigh. Más rud é nach bhfuil fáil ar tháscairí áirithe, cuirfear san áireamh sonraí tuairiscithe malartacha ar fheidhmiú socheacnamaíoch foriomlán an réigiúin.

               Tábla 2.

                        Bliain*

                        2019

                        2020

                        2021

                        2022

                        2023

                        2024

                        Nótaí**

                        Oll-bhreisluach réigiúnach

                        -Sna hearnálacha lena bhfuiltear ag tacú

                        Fostaíocht réigiúnach fhoriomlán

                        -Sna hearnálacha lena bhfuiltear ag tacú

                        Líon na bhfiontar gníomhach

                        -Sna hearnálacha lena bhfuiltear ag tacú

                        Innéacs praghasleibhéal – mórthír

                        Innéacs praghasleibhéal – réigiún

               Nótaí a ghabhann leis an Tábla:

               (1) “na hearnálacha lena bhfuiltear ag tacú”: beartaithe mar earnálacha eacnamaíocha (sainiú NACE nó a leithéid) ina dtairbhíonn an táirgeadh go príomha (de réir an mhéid táirgeachta) de laghdú nó de dhíolúintí cánach.

               (2)(*) d'fhéadfadh nach mbeadh fáil ar an bhfaisnéis i gcás gach bliana a liostaítear.

               (3)(**) tabhair tuairimí agus soiléirithe má mheastar go bhfuil siad ábhartha.

               5. Sonraíochtaí an chórais. Líonfaidh údaráis na Spáinne Táblaí 3 agus 4 isteach le haghaidh gach táirge (AC4, AC6, AC8 nó TARIC10 de réir mar is infheidhme) agus in aghaidh na bliana (ó 2019 go 2024). Ní áirítear sa liosta ach na táirgí a thairbhíonn de rátaí difreálaithe cánach.

               Tábla 3. Sainaithint na dtáirgí agus na rátaí a chuirtear i bhfeidhm.

                        Táirgí lena dtacaítear – cód AC (4 dhigit, 6 dhigit, 8 ndigit nó 10 ndigit)

                        Bliain

                         Catagóir fhormheasta AC4

                        Sonraíochtaí cóid

                        Ráta cánach seachtrach

                        Ráta cánach inmheánach

                        An difreálach cánach a cuireadh i bhfeidhm

                        Nótaí**

                        2019

                        2020

                        2021

                        2022

                        2023

               Nótaí a ghabhann leis an Tábla:

               (1)“Catagóir fhormheasta AC4”: catagóir AC4 arna formheas leis an gCinneadh seo.

               (2)“sonraíocht chóid”: i gcás ina leathnófar cóireáil dhifriúil chun cóid 10 ndigit dhifriúla a chumhdach nó go mbunófar an chóireáil ar shonraíochtaí eile ad hoc de shainithe AC/TARIC.

               (3)“Ráta cánach seachtrach”: an ráta cánach a chuirtear i bhfeidhm ar allmhairí.

               (4)“Ráta cánach inmheánach”: an ráta cánach a chuirtear i bhfeidhm ar tháirgeadh áitiúil.

               (5)“An difreálach cánach a cuireadh i bhfeidhm”: an difríocht idir an ráta seachtrach agus an ráta inmheánach.

               (6) (**) tabhair tuairimí agus soiléirithe má mheastar go bhfuil siad ábhartha.

               Tábla 4. An sciar den mhargadh atá ag táirgí lena dtacaítear.

                        Táirgí lena dtacaítear – cód AC (4 dhigit, 6 dhigit, 8 ndigit nó 10 ndigit)*

                        Bliain

                        Méid

                        Luach (in EUR)

                        Nótaí**

                        táirgeadh áitiúil

                        aonad

                        allmhairí

                        Sciar den mhargadh**

                        táirgeadh áitiúil

                        allmhairí

                        Sciar den mhargadh**

                        2019

                        2020

                        2021

                        2022

                        2023

               Nótaí a ghabhann leis an Tábla:

               (1)(*) ba cheart an chéad cholún a bheith go díreach mar an gcéanna leis an tábla roimhe chun meaitseáil sonraí a lamháil.

               (2)“méid”: sonraigh an t‑aonad tomhais (tonnaí, heictilítir, píosaí, etc.) sa cholún “aonad”.

               (3)“luach”: maidir le hallmhairiú, tá sé i gcomhthráth leis an méid incháinithe.

               (4)(**) “sciar den mhargadh”: bainfear onnmhairí táirgí áitiúla agus an sciar den mhargadh á ríomh.

               (5)(***) tabhair tuairimí agus soiléirithe má mheastar go bhfuil siad ábhartha.

               6. Neamhrialtachtaí. Soláthróidh údaráis na Spáinne faisnéis faoi aon imscrúdú ar neamhrialtachtaí riaracháin, go háirithe faoi imghabháil chánach nó faoi smuigléireacht, i gcomhthéacs chur i bhfeidhm an údaraithe. Tabhair faisnéis mhionsonraithe, lena n‑áirítear ar a laghad faisnéis faoi chineál an cháis, faoin luach, agus faoin tréimhse ama.

               7. Gearáin. Soláthróidh údaráis na Spáinne faisnéis faoi cé acu atá nó nach bhfuil aon ghearán faighte ag na húdaráis áitiúla, réigiúnacha nó náisiúnta maidir le cur i bhfeidhm an údaraithe, ó thairbhithe nó ó dhaoine nach tairbhithe iad.


               AN COIMISIÚN EORPACH
            An Bhruiséil,5.8.2020
            COM(2020) 357 final
            2020/0164(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh a ghlacfar thar ceann an Aontais Eorpaigh i gcruinniú an Choiste Comhlachais i ndáil le cumraíocht trádála a bunaíodh leis an gComhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a gcuid Ballstát de pháirt amháin, agus an tSeoirsia den pháirt eile, a bhaineann le hIarscríbhinn XIII a nuashonrú (Comhfhogasú na reachtaíochta custaim) chuig an gComhaontú

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh ón gComhairle lena nglactar seasamh an Aontais a ghlacfar i gcruinniú an Choiste Comhlachais i ndáil le cumraíocht Trádála maidir le hIarscríbhinn XIII (Comhfhogasú reachtaíochta custaim) a nuashonrú chuig Caibidil 5 a bhaineann le Custam agus éascú na trádála den Chomhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a gcuid Ballstát de pháirt amháin, agus an tSeoirsia den pháirt eile.

               2.Comhthéacs an togra

               2.1.An Comhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a gcuid Ballstát de pháirt amháin, agus an tSeoirsia den pháirt eile

               Tá sé d’aidhm ag an gComhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a gcuid Ballstát de pháirt amháin, agus an tSeoirsia den pháirt eile (‘an Comhaontú’) cur le comhtháthú eacnamaíoch de réir a chéile agus comhlachas polaitiúil a dhoimhniú idir an tSeoirsia agus an tAontas Eorpach ("na Páirtithe" anseo feasta). Tháinig an comhaontú i bhfeidhm an 1 Iúil 2016.

               2.2.An Coiste Comhlachais

               Is comhlacht é an Coiste Comhlachais a bunaíodh leis an gComhaontú a bhfuil sé, de bhun Airteagal 408(3) den Chomhaontú, de chumhacht aige cinntí a ghlacadh sna cásanna dá bhforáiltear sa Chomhaontú agus i réimsí ina bhfuil cumhachtaí tarmligthe chuige ag an gComhairle Chomhlachais. Beidh na cinntí sin ina gceangal ar na Páirtithe a dhéanfaidh na bearta iomchuí chun iad a chur chun feidhme.

               Mar a leagtar amach in Airteagal 408(4) den Chomhaontú, tiocfaidh an Coiste Comhlachais le chéile i ndáil le cumraíocht trádála chun dul i ngleic leis na saincheisteanna trádála uile agus leis na saincheisteanna uile a bhaineann le trádáil de Theideal IV den Chomhaontú. Mar a shonraítear in Airteagal 1(4) de na Rialacha Nós Imeachta den Choiste Comhlachais agus de na Fochoistí (‘na Rialacha Nós Imeachta), beidh an Coiste Comhlachais comhdhéanta d'oifigigh shinsearacha de chuid an Choimisiúin agus na Seoirsia atá freagrach as trádáil agus nithe a bhaineann le trádáil. Feidhmeoidh ionadaí ar an gCoimisiúin Eorpaigh nó ar an tSeoirsia atá freagrach as trádáil agus nithe a bhaineann le trádáil mar Chathaoirleach an Choiste Comhlachais i ndáil le cumraíocht Trádála i gcomhréir le hAirteagal 1.4 d'Iarscríbhinn II a ghabhann le Cinneadh 1/2014 de Chomhairle Chomhlachais idir an tAontas agus an tSeoirsia
                  1
               . Freastalóidh ionadaí ar an tSeirbhís Eorpach Gníomhaíochta Seachtraí ar na cruinnithe freisin.

               De bhun Airteagal 408(3) den Chomhaontú agus Airteagal 11(1) de Rialacha Nós Imeachta, glacfaidh an Coiste Comhlachais cinntí trí chomhaontú frithpháirteach idir na Páirtithe agus nuair a chuirfear a nósanna imeachta inmheánacha féin i gcrích. Síneoidh Cathaoirleach an Choiste Comhlachais gach cinneadh nó moladh agus fíordheimhneofaidh rúnaithe an Choiste Comhlachais iad.

               3.An seasamh a ghlacfar thar ceann an Aontais

               3.1.Na gníomhartha atá beartaithe ag an gCoiste Comhlachais

               Bunaítear leis an togra seo le haghaidh Cinneadh ón gComhairle seasamh an Aontais maidir leis an gcinneadh a ghlacfar sa Choiste Comhlachais a bunaíodh leis an gComhaontú i ndáil le hIarscríbhinn XIII (comhfhogasú reachtaíochta custaim) a nuashonrú chuig Caibidil 5 a bhaineann le Custam agus éascú na trádála.

               Gníomh é a bhfuil éifeachtaí dlíthiúla leis is ea an gníomh, atáthar ag iarraidh ar an gComhchoiste Comhlachais i ndáil le cumraíocht Trádála a ghlacadh. Beidh an gníomh atá beartaithe ceangailteach faoin dlí idirnáisiúnta i gcomhréir le hAirteagal 408(3) den Chomhaontú idir an tAontas Eorpach agus an Comhphobal Eorpach do Fhuinneamh Adamhach agus a gcuid Ballstát de pháirt amháin, agus an tSeoirsia den pháirt eile.

               Tá gá le hIarscríbhinn XIII a nuashonrú chun teacht chun cinn acquis an Aontais a léiriú i réimsí custaim a rinneadh ó tháinig deireadh leis an gcaibidlíocht i ndáil leis an gComhaontú i Samhain 2013. Tá an togra comhsheasmhach le hoibleagáidí na bPáirtithe a leagtar amach in Airteagal 406 agus in Airteagal 418 den Chomhaontú.

               Tá an togra sin comhsheasmeach le cur chun feidhme bheartais sheachtracha eile an Aontais, go háirithe Beartas Comharsanachta na hEorpa agus an Beartas maidir le Comhar um Fhorbairt i ndáil leis an tSeoirsia, agus cuireann an togra leo.

               Rinneadh measúnú tionchair ex ante ar fhorálacha trádála an Chomhaontaithe agus forálacha an Chomhaontaithe a bhaineann le trádáil in 2008, agus rinne AS TRADE an Choimisiúin Measúnú Tionchair maidir le hInbhuanaitheacht Trádála orthu in 2012
                  2
               , agus cuireadh na measúnuithe sin san áireamh sa phróiseas caibidlíochta maidir leis an Limistéar Domhain Cuimsitheach Saorthrádála. Deimhníodh sa staidéar a rinneadh in Aibreán 2008 maidir le hindéantacht eacnamaíoch, tionchar ginearálta eacnamaíoch agus impleachtaí i dtaca le comhaontú saorthrádála idir an tAontas Eorpach agus an tSeoirsia nach mbeadh aon drochthionchar ag cur chun feidhme na bhforálacha trádála agus na bhforálacha a bhaineann le trádáil ar an Aontas, ná ar acquis agus beartais an Aontais, agus go mbeadh tionchar dearfach aige ar fhorbairt eacnamaíoch na Seoirsia. Níl aon drochthionchar ag an togra ar bheartais eacnamaíocha, shóisialta ná chomhshaoil an Aontais.

               Níl an Comhaontú faoi réir nósanna imeachta REFIT ag an gcéim seo; ní thiocfaidh aon chostas ar FBManna an Aontais dá bharr; agus ní chruthaítear aon fhadhb leis ó thaobh na timpeallachta digití de.

               4.Bunús dlí

               4.1.Bunús dlí nós imeachta

               4.1.1.Na Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena mbunaítear "na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe."

               Áirítear ar na "gníomhartha a bhfuil éifeachtaí dlíthiúla leo" gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. In CFAE freisin tá ionstraimí nach bhfuil éifeacht cheangailteach leo faoin dlí idirnáisiúnta, ach a "d'fhéadfadh tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh"

               4.1.2.Cur i bhfeidhm maidir leis an gcás seo

               Is comhlacht é an Coiste Comhlachaisa a cuireadh ar bun le comhaontú, eadhon an Comhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a gcuid Ballstát de pháirt amháin, agus an tSeoirsia den pháirt eile. De bhun Airteagal 408(4) den Chomhaontú, tiocfaidh an Coiste Comhlachais le chéile i ndáil le cumraíocht Trádála chun dul i ngleic leis na saincheisteanna trádála uile agus leis na saincheisteanna uile a bhaineann le trádáil de Theideal IV den Chomhaontú.

               Foráiltear in Airteagal 406(3) den Chomhaontú go mbeidh de chumhacht ag an gComhairle Chomhlachais na hIarscríbhinní a ghabhann leis an gComhaontú sin a nuashonrú nó a leasú. De bhun Airteagal 408(2) den Chomhaontú, féadfaidh an Chomhairle Chomhlachais aon cheann de na cumhachtaí atá aici a tharmligean chuig an gCoiste Comhlachais, lena n‑áirítear an chumhacht cinntí ceangailteacha a dhéanamh. Tharmlig an Chomhairle Chomhlachais an chumhacht chun Iarscríbhinní áirithe a bhaineann le trádáil a nuashonrú nó a leasú chuig an gCoiste Comhlachais i ndáil le cumraíocht Trádála i gCinneadh Uimh. 3/2014 an 17 Samhain 2014.

               Gníomhartha iad a bhfuil éifeacht dhlíthiúil leo is ea iad na gníomhartha a iarrtar ar an gCoiste Comhlachais a ghlacadh. Beidh na gníomhartha atá beartaithe ina gceangal ar na Páirtithe i gcomhréir le hAirteagal 408(3) den Chomhaontú. Leis an ngníomh atá beartaithe ní fhorlíontar ná ní leasaítear creat institiúideach an Chomhaontaithe. Dá réir sin, ní mór seasamh an Aontais a ghlacfar i gcruinniú Choiste Comhlachais idir an tAontas agus an tSeoirsia i ndáil le cumraíocht trádála a bhunú i gcomhréir le hAirteagal 218(9) CFAE.

               Dá bhrí sin, is é Airteagal 218(9) CFAE bunús dlí nós imeachta an chinnidh atá beartaithe.

               4.2. Bunús substainteach dlí

               4.2.1.Na Prionsabail

               Braitheann an bunús substaintiúil dlí atá le cinneadh faoi Airteagal 218(9) CFAE go príomha ar chuspóir agus ar ábhar an ghnímh atá beartaithe a nglacfar seasamh thar ceann an Aontais ina leith. Má shaothraítear dhá aidhm leis an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús substainteach dlí aonair, is é sin an bunús dlí a éilítear de réir na príomhaidhme nó na príomh‑chomhpháirte.

               4.2.2.Cur i bhfeidhm maidir leis an gcás seo

               Baineann príomhchuspóir agus ábhar na ngníomhartha atá beartaithe le trádáil idir na páirtithe a éascú trí Iarscríbhinn XIII (Comhfhogasú reachtaíochta custaim) a nuashonrú chuig caibidil 5 a bhaineann le Custam agus éascú na trádála de Theideal IV den Chomhaontú, a bhaineann le trádáil agus nithe a bhaineann le trádáil. Dá réir sin, tá an gníomh atá beartaithe laistigh de raon feidhme an chomhbheartais tráchtála dá dtagraítear in Airteagal 207.

               Dá bhrí sin, is é an chéad fhomhír d'Airteagal 207(4) CFAE an bunús substainteach dlí don chinneadh atá beartaithe.

               4.3.Conclúid

               Is é an chéad fhomhír d'Airteagal 207(4) ba cheart a bheith ina bunús dlí don chinneadh atá beartaithe, i gcomhar le hAirteagal 218(9) CFAE.

               5.Foilsiú an ghnímh atá beartaithe

               Ós rud é go ndéanfar, le gníomh an Choiste Comhlachais i ndáil le cumraíocht Trádála, an Comhaontú a leasú, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2020/0164 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh a ghlacfar thar ceann an Aontais Eorpaigh i gcruinniú an Choiste Comhlachais i ndáil le cumraíocht trádála a bunaíodh leis an gComhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a gcuid Ballstát de pháirt amháin, agus an tSeoirsia den pháirt eile, a bhaineann le hIarscríbhinn XIII a nuashonrú (Comhfhogasú na reachtaíochta custaim) chuig an gComhaontú

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d’Airteagal 207(4) de, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an méid seo a leanas:

               (1)Rinneadh an Comhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, ar thaobh amháin, agus an tSeoirsia, ar an taobh eile (‘an Comhaontú’) a thabhairt i gcrích le Cinneadh 2014/494/AE ón gComhairle agus tháinig sé i bhfeidhm an 1 Iúil 2016.

               (2)De bhun Airteagal 406(3) den Chomhaontú, tá de chumhacht ag an gComhairle Chomhlachais na hIarscríbhinní a ghabhann leis an gComhaontú sin a nuashonrú nó a leasú.

               (3)De bhun Airteagal 408(2) den Chomhaontú, féadfaidh an Chomhairle Chomhlachais aon cheann de na cumhachtaí atá aici a tharmligean chuig an gCoiste Comhlachais, lena n‑áirítear an chumhacht cinntí ceangailteacha a dhéanamh.

               (4)De bhun Airteagal 1 de Chinneadh Uimh. 3/2014 ón gComhairle Chomhlachais an 17 Samhain 2014, tharmlig an Chomhairle Chomhlachais an chumhacht na hIarscríbhinní a ghabhann leis an gComhaontú a bhaineann, inter alia, le Caibidil 5 (Custam agus éascú na trádála) de Theideal IV (trádáil agus nithe a bhaineann le trádáil) den Chomhaontú a nuashonrú nó a leasú chuig cruinniú an Choiste Comhlachais i ndáil le cumraíocht Trádála, a mhéid nach bhfuil aon fhoráil shonrach i gCaibidil 5 a bhaineann leis an Iarscríbhinn sin a nuashonrú nó a leasú.

               (5)Tá an Choiste Comhlachais i ndáil le cumraíocht Trádála, le linn a chéad chruinnithe eile, le cinneadh a ghlacadh maidir le hIarscríbhinn XIII (Comhfhogasú reachtaíochta custaim) a nuashonrú chuig Caibidil 5 den Chomhaontú a bhaineann le Custam agus éascú na trádála.

               (6)Is iomchuí an seasamh a ghlacfar thar ceann an Aontais i gcruinniú an Choiste Comhlachais i ndáil le cumraíocht Trádála a bhunú, a mhéid a bheidh an cinneadh atá beartaithe ceangailteach ar an Aontas,

               TAR ÉIS AN CINNEADH SEO A GHLACADH:

               Airteagal 1

               Bunófar an seasamh a ghlacfar, thar ceann an Aontais, i gcruinniú Choiste Comhlachais idir an tAontas agus an tSeoirsia i ndáil le cumraíocht Trádála, lena nuashonrófar Iarscríbhinn XIII (Comhfhogasú reachtaíochta custaim) a bhaineann le Custam agus éascú na trádála, ar an dréacht a ghabhann leis an gCinneadh seo.

               Airteagal 2

               Tar éis a ghlactha, foilseofar cinneadh an Choiste Comhlachais i ndáil le cumraíocht Trádála in Iris Oifigiúil an Aontais Eorpaigh.

               Airteagal 3

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        IO L 321, 5.12.2015, lch. 60-69

                     (2)

                        https://ec.europa.eu/trade/policy/policy-making/analysis/policy-evaluation/sustainability-impact‑assessments/

    ---documentbreak---

               AN COIMISIÚN EORPACH
            An Bhruiséil,5.8.2020
            COM(2020) 357 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh a ghlacfar thar ceann an Aontais Eorpaigh i gcruinniú an Choiste Comhlachais i ndáil le cumraíocht trádála a bunaíodh leis an gComhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a gcuid Ballstát de pháirt amháin, agus an tSeoirsia den pháirt eile, a bhaineann le hIarscríbhinn XIII a nuashonrú (Comhfhogasú na reachtaíochta custaim) chuig an gComhaontú

               CEANGALTÁN

               Cinneadh Uimh .../2020 de Choiste Comhlachais idir an tAontas Eorpach agus an tSeoirsia i ndáil le Cumraíocht Trádála

               an xx.xx.2020

               maidir le hIarscríbhinn XIII (Comhfhogasú na reachtaíochta custaim) a leasú chuig Caibidil 5 den Chomhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a gcuid Ballstát de pháirt amháin, agus an tSeoirsia den pháirt eile

               AN COISTE COMHLACHAIS I nDÁIL LE CUMRAÍOCHT TRÁDÁLA,

               Ag féachaint don Chomhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a gcuid Ballstát de pháirt amháin, agus an tSeoirsia den pháirt eile, agus go háirithe Airteagal 84 agus 465(3) de,

               De bharr an mhéid seo a leanas:

               (1)An 27 Meitheamh 2014, síníodh an Comhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus an tSeoirsia, den pháirt eile (‘an Comhaontú’) agus tháinig sé i bhfeidhm i mí Iúil 2016.

               (2)Aithnítear sa Bhrollach a ghabhann leis an gComhaontú gur mian leis na Páirtithe an próiseas athchóirithe agus comhfhogasaithe a chur chun cinn sa tSeoirsia, rud a rannchuideoidh leis an gcomhtháthú eacnamaíoch de réir a chéile agus leis an gcomhlachas polaitiúil a dhoimhniú, chomh maith leis an gcomhtháthú eacnamaíoch a bhaint amach trí chomhfhogasú rialála forleathan.

               (3)I gcomhréir le hAirteagal 75 den Chomhaontú, thug an tSeoirsia gealltanas comhfhogasú chuig reachtaíocht custaim an Aontais Eorpaigh mar a leagtar amach in Iarscríbhinn XIII den Chomhaontú.

               (4)Ós rud é go bhfuil forbairt shubstaintiúil déanta ar acquis an Aontais Eorpaigh a liostaítear in Iarscríbhinn XIII (Comhfhogasú reachtaíochta custaim) ó tháinig deireadh leis an gcaibidlíocht i ndáil leis an gComhaontú, ba cheart an fhorbairt sin a léiriú in Iarscríbhinn XIII a ghabhann leis an gComhaontú,

               TAR ÉIS AN CINNEADH SEO A GHLACADH:

               Airteagal 1

               Cuirtear an Iarscríbhinn a ghabhann leis an gCinneadh seo in ionad Iarscríbhinn XIII (Comhfhogasú reachtaíochta custaim) a ghabhann leis an gComhaontú seo.

               Airteagal 2

               Bunaíodh an cinneadh seo i mBéarla, Bulgáiris, Cróitis, Danmhairgis, Ollainnis, Eastóinis, Fionlainnis, Fraincis, Gearmáinis, Gréigis, Iodáilis, Laitvis, Liotuáinis, Máltais, Ollainnis, Polainnis, Portaingéilis, Rómáinis, Seicis, Seoirsis, Slóivéinis, Slóvaicis, Spáinnis, Sualainnis, agus Ungáiris, agus comhúdarás ag gach ceann de na teangacha sin.

               Airteagal 3

               Tiocfaidh an Cinneadh seo i bhfeidhm an lá a ghlacfar é.

               Arna dhéanamh/déanamh in/i/sa...,

                        Le haghaidh an Choiste Comhlachais

                        i ndáil le cumraíocht Trádála

                        An Chathaoirleach

                        Na rúnaithe

               IARSCRÍBHINN

               IARSCRÍBHINN XIII A GHABHANN LE CAIBIDIL 5

               Comhfhogasú reachtaíochta custaim

               Cód Custaim

               Rialachán Uimh. 952/2013 ón gComhairle an 9 Deireadh Fómhair 2013 lena mbunaítear Cód Custaim an Aontais (UCC)

               Amchlár: Déanfar an comhfhogasú leis na forálacha a ghabhann leis an Rialachán thuasluaite, cé is moite d'Airteagail 1, 4, 27(1)(b), 53, 81, 82, 87(4), 89(2)(a), Airteagail 155 go 157, Airteagail 211(4)(b), 227, 233(1)(c) agus Airteagail 284 go 288, laistigh de cheithre bliana tar éis theacht i bhfeidhm an Chomhaontaithe seo

               Féachfaidh na Páirtithe athuair ar chomhfhogasú Airteagail 210 UCC - Nósanna imeachta speisialta - roimh dhul in éag an tráthchláir le haghaidh comhfhogasú mar a leagtar amach thuas.

               Déanfar an comhfhogasú le hAirteagal 247 ar bhonn oibleagáid díchill.

               Idirthuras Coiteann agus Doiciméad Riaracháin Aonair (DRA)

               Coinbhinsiún an 20 Bealtaine 1987 maidir le Foirmiúlachtaí i leith Trádáil Earraí a Shimpliú

               Coinbhinsiún an 20 Bealtaine 1987 maidir le nós imeachta coiteann idirthurais

               Amchlár: déanfar an comhfhogasú le forálacha na gCoinbhinsiún thuasluaite, lena n‑áirítear trí aontachas féideartha na Seoirsia leis na Coinbhinsiúin sin, laistigh de cheithre bliana tar éis theacht i bhfeidhm an Chomhaontaithe seo.

               Faoisimh ó dhleacht chustaim

               Rialachán (CE) Uimh. 1186/2009 ón gComhairle an 16 Samhain 2009 lena mbunaítear córas Comhphobail d'fhaoisimh ó dhleacht chustaim

               Amchlár: déanfar an comhfhogasú le Teidil I agus II den Rialachán thuasluaite laistigh de cheithre bliana tar éis theacht i bhfeidhm an Chomhaontaithe seo.

               Cosaint ceart maoine intleachtúil

               Rialachán (AE) Uimh. 608/2013 ó Pharlaimint na hEorpa agus ón gComhairle an 12 Meitheamh 2013 maidir leis an bhforghníomhú a dhéanann údaráis chustaim ar chearta maoine intleachtúla

               Amchlár: déanfar an comhfhogasú le forálacha an Rialacháin thuasluaite, cé is moite d'Airteagal 26, laistigh de thrí bliana tar éis theacht i bhfeidhm an Chomhaontaithe seo. Leis an oibleagáid ar an gcomhfhogasú le Rialachán Uimh. 608/2013 féin, ní chruthaítear aon oibleagáid ar an tSeoirsia bearta a chur i bhfeidhm i gcás nach gcosnaítear ceart maoine intleachtúla faoina dhlíthe agus faoina rialacháin substainteacha maidir le maoin intleachtúil.